વીતેલાં વર્ષમાં સર્વોચ્ચ અદાલતની ભૂમિકા નોંધપાત્ર રહી. શનિદેવ અને સબરીમાલા મંદિરમાં મહિલાઓના પ્રવેશ મુદ્દે સીમાચિહ્નરૂપ ચુકાદા આપ્યા. ફટાકડા અને સબરીમાલા જેવા ચુકાદાની સંસ્કૃતિ ને પરંપરા હેઠળ જે આલોચના થઈ તે કમનસીબ છે. અદાલતે વ્યભિચાર અંગેની ૪૯૭ અને સજાતીય સંબંધો અંગેની ૩૭૭ કલમ રદ કરીને સુધારણાનો સંકેત આપ્યો તો ઘરઆંગણે આલોચના પણ થઈ. આધારકાર્ડની સાર્વત્રિક માન્યતા રદ કરતો મહત્ત્વનો ચુકાદો આપ્યો. બઢતીમાં અનામત અને અપરાધીઓને ચૂંટણી લડતા રોકવાનો કાયદો કરવા સરકારોને સૂચવ્યું. તો અનેક હસ્તીઓને જેલભેગી પણ કરી. નવા વર્ષમાં ન્યાયતંત્રની પ્રજાકીય શ્રદ્ધાની પણ કસોટી થવાની છે. નૂતન વર્ષ લોકશાહી માટે મહત્ત્વપૂર્ણ બની રહેવાનું છે. જેમાં સત્તા ને વિપક્ષો બંનેની કસોટી થવાની છે. નૂતન વર્ષના પ્રારંભ કાળમાં જ યોજાનારી પાંચ રાજ્યોની વિધાનસભાની ચૂંટણી આ જ વર્ષે આવનાર લોકસભાની ચૂંટણી માટે સીમાચિહ્નરૂપ બની રહેવાની છે. બીજા અર્થમાં કહીએ તો નવું વર્ષ સેમિફાઇનલ અને ફાઇનલનું બની રહેવાનું છે. યુપીએ અને એનડીએ બંને ગઠબંધનોએ શસ્ત્રો સજવાનું શરૂ કર્યું છે. વિપક્ષી ગઠબંધન અંગે જોરશોરથી ચર્ચાઓ અને તૈયારીઓ ચાલી રહી છે પણ નક્કર કેટલું થશે તે અંગે હજુયે શંકા-કુશંકા સેવાય છે, તો શાસક ગઠબંધનમાંથી તેલુગુદેશમ્ છૂટો પડયો છે, તો તેમાં જૂનો સાથી બિહારનો જેડીયુ પુનઃ સામેલ થયો છે. હાલ તો વિપક્ષી એકતાનું એકમાત્ર ધ્યેય ભાજપને હટાવવા-હરાવવાનું છે પણ પ્રજાનાં મનમાં શંકા-કુશંકા છે કે જુદા જુદા પક્ષોનું ગઠબંધન ભૂતકાળની જેમ એક રહીને સારું શાસન આપી શકશે કે કેમ?